**Број:** 332-4/2022

**Датум:** 09.12.2022.године

**К О С Ј Е Р И Ћ**

**ИЗВЕШТАЈ О СПРОВЕДЕНОЈ МАНИФЕСТАЦИЈИ**

**41. „Чобански дани“**

**I НАРАТИВНИ ИЗВЕШТАЈ**

Одлуком о туристичкој манифестацији „Чобански дани“ Косјерић предвиђено је да организациони одбор чине: председник општине, заменик председника општине, председник Скупштине општине, начелник Општинске управе, директор Народне библиотеке „Сретен Марић“ Косјерић, директор Туристичке организације Косјерић и директор КЈП „Елан“ Косјерић, те да Организациони одбор именује Општинско веће. У складу са тим, Општинско веће општине Косјерић на седници одржаној 07.06.2022.године, именовало је организациони одбор туристичке манифестације 41. „Чобански дани“ у следећем саставу: Жарко Ђокић, Гордана Јосиповић, Татјана Коковић, Гордана Гвозденовић, Славиша Перишић, Радосав Пауновић и Славољуб Вујадиновић.

Организациони одбор је одржао укупно 14 (четрнаест) састанака, укључујући и последњи на којем је усвојен Извештај о спроведеној манифестацији. У оквиру ових четрнаест састанака донете су бројне Одлуке, потписани уговори о донацији и закупу, итд.

Чобански дани је културно-туристичка манифестација, која се сваке године одржава у Косјерићу, у организацији Туристичке организације и општине Косјерић.

Сама манифестација представља специфичан Сабор народног стваралаштва, који је као такав постао препознатљив, афирмишући пре свега аутентични приказ богате ризнице народне традиције код Срба. Кроз надметање у „Старом певању у Срба”, приказ ручних радова „Вредне руке” и традиционалних јела „Златне руке”, на програму су и „Чобанске спортске игре” и избор најлепше чобанице и чобанског пара. Фолклорне игре домаћих и гостујућих КУД-ова су ревијалног карактера.

Пратећи део програма чине изложбе, продаја сувенира, забавни садржаји за најмлађе, поетско-музичке вечери и концерти, а ове године по први пут организована је и штрапаријада. Почасни гости манифестације долазе из братских Косијера у Црној Гори, одакле су дошли први досељеници у Косјерић који такође имају учешће у програму.

Ове године, обележени су 41 „Чобански дани“. Организациони одбор је донео Одлуку да се манифестација одржи на Брду Град крај Косјерића, где се давне 1980.године, око Павловдана, одржала прва, сада већ препознатљива туристичко-културна манифестација.

Познато је да се Чобански дани увек одржавају око празника Петровдан и Павловдан, али ове године, услед туристичког садржаја у нашој околини, Чобански дани су одржани 29., 30. и 31. јула.

**ПЕТАК, 29.ЈУЛ 2022.ГОДИНЕ**

Изложба „Вредне руке“ отворена је у петак 29.јула у 14,00 сати у галерији хола Народне библиотеке „Сретен Марић“ у Косјерићу. У програму је учествовала женска певачка група Удружења пензионера „Треће доба“ из Косјерића. Изложбу је, испред Организационог одбора, отворио Славиша Перишић, директор Народне библиотеке „Сретен Марић“ Косјерић. Изложба „Вредне руке“ је изложба ручних радова, приказ етнолошког наслеђа, даровитости, а пре свега упорност руку српске жене. Уз специфичну организацију, од потраге за старим наслеђем до поставке, изложба ручних радова је аутентични садржај, од првих „Чобанских дана“, приказ дела етнолошког наслеђа, даровотости, надасве упорности руку српске жене. Од укупно тридесерттри излагача који су учествовали изложено је 206 експоната, радова различитих техника израде: ткања, веза, плетења, хеклања. Ћилими, серџаде, столњаци, као и предмети за покућство, презентовали су на прави начин, део богате и емотивно чуване наше ризнице. У баштини за незаборав и „кошуљица извезена“ као одевни предмет како мушке тако и женске народне ношње настала у оквирима женске домаће радиности, намеће потребу да се представи јавности и укаже на прохујала времена. На тежак и мукотрпан рад, на надареност и креативност, осећај за складност и композицију боје али и за друштвени живот, обичајни значај кошуље у животу човека. Након отварања изложбе „Вредне руке“, уприличен је коктел за присутне а потом је у великој сали одржано предавање-саветовање на тему „Сточарство – јуче, данас, сутра“ које су одржали врсни професори Универзитета у Београду, проф.др. Цвијан Мекић и проф.др. Стамен Радуловић, као и представници Задружног савеза Србије Никола Михаиловић и проф.др. Јасмина Мијајловић. Потом су Чобански дани „пресељени“ на Брдо Град, где је у 20,00 сати свечано отворена Манифестација подизањем саборске заставе уз Чобанску химну са три трубе. Званичну химну сабора „Ветар дува преко града“ отпевала је мушка певачка група Културно уметничког друштва „Дукат“ из Косјерића. Сабор народног стваралаштва отворио је председник општине Косјерић и председник Организационог одбора, господин Жарко Ђокић, а Саборашима се обратио и народни посланик, наш земљак, господин Ђорђе Милићевић.

Здравичар Милан Дамљановић из Коштунића надахнуто је беседио и пригодном здравицом поздравио „Чобанске дане“ и чуваре народне традиције. Гуслар Рајко Радовић из Косјера уз мушку и женску певачку групу Културно уметничког друштва „Дукат“ из Косјерића успешно је наступио уз песме „Нема раја без роднога краја“ и „Пивљанка“. Песник Милан Марић пожелео је добродошлицу својом песмом „Машта седог чобанина“. Свечаног отварања манифестације пратио је трубачки оркестар Уроша и Огњена Васиљевића из Пожеге. У наставку програма уживали смо у игри и песми подмладка Културно уметничког друштва „Максим Марковић“ Косјерић. Великим аплаузом поздрављен је наступ Игора Пејовића, Огњена Бабића и Саше Петровића првих виолина „Сабора виолиниста Србије“. Концертом народне музике уз естрадну звезду Биљану Сечивановић завршен је први дан сабора народног стваралаштва.

Свечаности отварања присуствивали су многобројни гости, званице, представници министарстава и округа.

**СУБОТА, 30. ЈУЛ 2022.ГОДИНЕ**

Субота, 30. јул, традиционално је одређен за Дечије чобанске игре и ревијални програм Културно уметничких друштава. У 16,00 сати, отворене су Дечије чобанске игре, где су се такмичила и старија и млађа деца. Брдом град у после подневним часовима је одјекивала дечија граја испуњена срећом и спортским духом. Након завршетка дечијих чобанских игара, у 18,30 сати наставио се ревијални програм манифестације. Културно уметничко друштво „Максим Марковић“ из Косјерића и њихови гостујући ансамбли Културно уметничко друштво „Круна“ Стублине и Фолклорни ансамбл „Клуб3“ Ужице, су посетиоцима уприличили једноипочасовни програм најлепших српских игара из нашег краја и краја наших гостију, чиме се употпунило ревијално вече посвећено игри и песми. У 20,00 сати на главној бини почео је концерт певача народне музике Милана Топаловића Топалка, који је окупио велики број посетилаца.

Ове године, по први пут, као пратећи програм, манифестацију су подржали ловци из нашег краја, па је у 13,00 часова одржано и такмичење „Ловачка гулашијада“. Велико хвала Ловачком удружењу „Косјерић“ на подршци и популаризацији манифестације.

**НЕДЕЉА, 31. ЈУЛ 2022.ГОДИНЕ**

Недеља је традиционално започета Спортским чобанским играма. Учесници су могли да се такмиче у превлачењу конопца, скоку у вис, надвлачењу клипка, скоку у даљ, бацању камена из места, а ове године, по први пут и жене су имале своју спортску дисциплину, ношење воде на обрамици, која је изазвала позитивне реакције. Да су спортске игре биле успешне доказује велики број учесника али и посетилаца.

Пријем око 320 учесника организован је у 12,00 часова у згради изнад позорнице уз пиће добродошлице. Након припрема и техничке пробе сви учесници су имали организован ручак, након ког су почеле припреме за свечани саборски дефиле. Свечани саборски дефиле започео је у 15,30 часова. Дефиле је и ревија народних ношњи који својим импресивним садржајем највише доприноси свечарској атмосфери. Дефиле је пратио трубачки оркестар „Браће Илић“ Честобрадица Пожега.

Централни део манифестације, смотра „Старо певање у Срба“, почело је у 16,00 часова, а учеснике, сабораше, госте и бројну публику је поздравила Председница Скупштине општине Косјерић, Татјана Коковић. За овај део манифестације важи велико интересовање, било да се ради о певачким групама или културно уметничким друштвима. Смотра има такмичарски карактер, са јасно дефинисаним пропозицијама. Смотра „Старо певање у Срба“ је централни садржај манифестације, за који важи велико интересовање, покрива златиборски округ и у том смислу она је репрезентативна. На овогодишњој смотри наступиле су певачке групе: ПГ „Кадињача“ Буар, ПГ „“Ужичке лоле“ Ужице, ПГ „Делије са Поникава“ Биоска, ПГ „Завичај“ Злакуса, ПГ „Сложна браћа“ Рогачица, КУД „Звуци Кадињаче“ Заглавак, ПГ „Соколови“ Костојевићи, ПГ „Весели другари“ Дуб, ЖПГ „Јакљанке“ Јакаљ, ПГ „Соко“ Костојевићи, Друштво за неговање традиционалног певања Извика, КУД „Распевани Пожежани“ Пожега, КУД „Момчило Тешић“ Пожега, ПГ „Књегиња Љубица“ Пријановићи, ПГ „Такиша“ Рупељево, ПГ удружење пензионера „Треће доба“ Косјерћ и КУД „Дукат“ Косјерић. У категорији певање из вика наступило је пет женских и три мушка дуета, док је у категорији певање на бас учешће узело седам женских и дванаест мушких група. Такмичаре је оцењивао стручни жири у следећем саставу: Борисав Миљковић, етномузиколог (катедра за етномузикологију и етнокореологију Факултета музичке уметности из Београда), Милица Грачанац – етномузиколог и професор традиционалног певања у Музичкој школи „Стеван Мокрањац“ у Краљеву и Горан Лекић - професор музичке културе из Косјерића. Најуспешнији у све четири категорије су награђени дипломама, пехарима и новчаним наградама у износу од 15.000,00 , 10.000,00 и 7.000,00 динара.

И коначно, најлепша чобаница! У овогодишњем избору за титулу такмичило се осам кандидаткиња. Најлепша чобаница, прва и друга пратиља су освојиле награде у износу од десет, пет и три хиљаде динара. Победницима избора „Чобански пар 2022“ припала награда у износу од десет хиљада динара.

Најмлађи учесници овогодишег Сабора народног стваралаштва били су Анастасија Павловић и Виктор Јањић из Косјерића. Својим ревијалним наступом ови петогодишњаци, обучени у народну ношњу, побрали су бурне и спонтане аплаузе публике.

Морамо поменути и „Златне руке“, део манифестације у коме домаћице представљају своје производе а најлепши односи награду. У складу са тим, директор Туристичке организације Косјерић, Радосав Пауновић, уручио је награду у износу од десет хиљада динара, а такође, и победницима Чобанских спортских игара су уручене вредне награде.

У име организатора награде победницима „Старо певање у Срба“, „Најлепша чобаница“ и „Чобански пар“, уручила је Председница Скупштине општине Косјерић, Татјана Коковић.

У завршном делу програма ревијално су наступили: ПГ „Свети Ђорђе“ Ново Горажде и Друштво за неговање народне традиције „Купиник“ из Купинова.

Проглашењем победника, уз музичку пратњу трубачког оркестра и „Велико чобанско коло“ званични недељни програмски део и 41. „Чобански дани“ су завршени.

Од пратећих садржаја који су употпунили Чобанске дане можемо поменути штандове са сувенирима, велики број места за одмор, освежење, гозбу, рингишпил за уживање најмлађих и нешто мало старијих. Такође, програм су чинили и промоције сеоских домаћина, удружења, изложба пољопривредне механизације, занатских производа, такмичење у руковању моторном тестером у организацији браће Лазић „stihl“, и по први пут организована Штрапаријада.

**II ФИНАНСИЈСКИ ИЗВЕШТАЈ**

|  |  |
| --- | --- |
| ИЗВОРИ СРЕДСТАВА | |
| Ред.бр. | Назив | Датум | Извор | Износ |
| 1. | Aрмакос Градња | 26.7.2022 | донација | 20.000,00 |
| 2. | MD Wagen | 22.7.2022 | донација | 20.000,00 |
| 3. | Еуропром | 18.7.2022 | донација | 10.000,00 |
| 4. | ГП Грађевинар | 20.7.2022 | донација | 70.000,00 |
| 5. | „Прехрана“ | 1.8.2022 | донација | 40.000,00 |
| 6. | Метал фер ДОО | 21.7.2022 | донација | 100.000,00 |
| 7. | Владимир Ђокић | 27.7.2022 | донација | 10.000,00 |
| 8. | Милан Ралић | 21.7.2022 | донација | 6.000,00 |
| 9. | Слободан Димитријевић | 22.7.2022 | донација | 10.000,00 |
| 10. | Агримолвес | 25.7.2022 | донација | 12.000,00 |
| 11. | Ирком | 26.7.2022 | донација | 60.000,00 |
| 12. | Туки Комерц | 27.7.2022 | донација | 20.000,00 |
| 13. | Шаптовић продајни центар | 21.7.2022 | донација | 5.000,00 |
| 14. | ПЗР„Штуловић Раде“ | 27.7.2022 | донација | 15.000,00 |
| 15. | „RED GOLD“ Зарићи | 25.7.2022 | донација | 20.000,00 |
| 16. | Арамакс Брајковићи | 28.7.2022 | донација | 12.000,00 |
| 17. | Босфилтер | 1.8.2022 | донација | 12.000,00 |
| 18. | Дунав Ужице | 16.09.2022. | донација | 30.000,00 |
| 19. | Малина Производ | 27.7.2022 | донација | 20.000,00 |
| УКУПНО: | | |  | 492.000,00 |

|  |  |  |
| --- | --- | --- |
| 1. | Буџет: | 3.251.106,00 |
| 2. | Закуп: | 358.894,00 |
| 3. | Донације: | 492.000,00 |

УТРОШАК СРЕДСТАВА

|  |  |  |  |  |
| --- | --- | --- | --- | --- |
| Ред.бр. | Назив | Износ | Напомена | |
| 1. | "Петар Пан" Ужице | 979.000,00 | Трошкови агенције | |
| 2. | Агенција „Џули“ Београд | 519.500,00 | Концерт Милана Топаловића Топалка | |
| 3. | „Декаполит“ Ваљево | 145.800,00 | Обезбеђење | |
| 4. | „Сребрна Планета“ Ваљево | 480.000,00 | Бина и видео-бим | |
| 5. | „Чоколадни“ Косјерић | 939.749,00 | Исхрана учесника 1.382 оброка x 680 дин. Са ПДВ-ом | |
| 6. | „Нови- М-Принт“ Милићево Село | 366.310,00 | Рекламно -пропагандни материјал (Мајице, плакате, флајери, захвалнице, дипломе, блочићи, оловке, фасцикле, бонови и ленте, ИД картице, пропуснице, дечје медаље...) | |
| 7. | Еуропром доо | 24.619,00 | Освежење за учеснике (кафа, пиће, вода и слично...) | |
| 8. | Хотел Олимпик | 58.212,00 | Смештај обезбеђења, 3 учесника штрапаријаде и водитељ | |
| 9. | Радомир Николић, Пантићи | 12.000,00 | Смештај гостију из Косјера | |
| 10. | Гостољубље Марија Средић | 16.100,00 | Смештај гостију КУД-а Купиник из Купинова | |
| 11. | Пантовић Превоз | 66.000,00 | Превоз учесника Дукат, Максим Марковић и Треће доба | |
| 12. | „Петрол“ Косјерић | 50.265,00 | Превоз певачких група 21 група X 10 литара и гориво за остале пратеће потребе | |
| 13. | Вукадин Ивановић Ваљево | 65.000,00 | Услуге снимања манифестације и припрема материјала за видео-бим и остало... | |
| 14. | Перишић Драгана пр | 25.000,00 | Изнајмљивање шатора са клупама и столовима за учеснике потребе спровођења програма | |
| 15. | Жекс соунд Ваљево | 220.000,00 | Водитељ, Биљана Сечивановић, Трубачи | |
| 16. | Мис Јовановић Аранђеловац | 22.670,00 | Пехари | |
| 17. | Веритас | 22.080,00 | Израда и монтажа табле код Пупић виле | |
| 18. | Јовић Транспорт | 3.475,00 | Потрошни материјал за манифестацију | |
| УКУПНО: | | | 4.015.780,00 |

|  |  |  |  |
| --- | --- | --- | --- |
| ТРОШКОВИ АГЕНЦИЈЕ "Петар Пан" Ужице | | | |
| (исплата готовине) | | | |
| Ред.бр. | | Назив | Износ |
| 1. | | Старо певање у Срба | 202.000,00 |
| 2. | | Најлепша чобаница и чобански пар | 28.000,00 |
| 3. | | Изложба "Вредне руке" | 50.000,00 |
| 4. | | Изложба "Златне руке" | 35.000,00 |
| 5. | | Чобанске спортске игре | 135.000,00 |
| 6. | | Дечје спортске игре | 23.000,00 |
| 7. | | Трошкови редарске службе | 60.000,00 |
| 8. | | Трошкови помоћника у реализацији манифестације | 57.000,00 |
| 9. | | Трошкови штрапаријаде (припрема и награде) | 300.000,00 |
| 10. | | Трошкови агенције 10% | 89.000,00 |
|  | Укупно утрошено: | | 979.000,00 |
|  | | Укупно по рачуну и уговору: | 979.000,00 |

КОНАЧНА РЕКАПИТУЛАЦИЈА

|  |  |  |  |
| --- | --- | --- | --- |
| Извори | Планирано | Остварено | Утрошено |
| Буџет | 3.500.000,00 | 3.251.106,00 | 3.164.886,00 |
| Донације | 500.000,00 | 492.000,00 | 492.000,00 |
| Закуп | 258.000,00 | 358.894,00 | 358.894,00 |
| Укупно: | 4.258.000,00 | 4.102.000,00 | 4.015.780,00 |
|  |  | Остатак: | 86.220,00 |

**III ЗАКЉУЧАК**

Вођени искуством из претходне године, када смо после једне деценије а и изласка из пандемије COVID19, вратили Чобанске дане на место Брдо Град, једногласно смо донели одлуку да се и ове 2022.године Чобански дани одрже на Брду, као некад, поштујући жељу и вољу народа.

Потрудили смо се да поред редовног, традиционалног такмичарског дела певачких група, затим спортских чобанских игара, дечијих игара и избора најлепше чобанице и чобанског пара, исти употпунимо са пратећим ревијалним и забавним садржајем. По први пут ове године смо уз помоћ у организацији браће Арсенијевић организовали штрапаријаду – такмичење у вучи балвана по категоријама грла. Посетиоцима је представљено око четрдесет пари вучних коња, а посећеност је била већа од очекиване. Велику публику окупило је представљање и такмичење у руковању моторном тестером у организацији „STIHL“ Браћа Лазић. Сва три дана манифестације на самом Брду представљена је изложба пољопривредне механизације компаније Global Agro fruits doo.

За време одржавања манифестације били смо медијски покривени. Напоменули бисмо да смо у петак, у тренутку отварања имали директно укључење и пренос на ТВ5 Ужице, Глас Западне Србије и ТВ Прва, као и путем друштвених мрежа преко Златиборског 106 радија.

Организациони одбор је уложио пуно труда, рада, времена и енергије у организацији овогодишњих Чобанских дана. Сви ресурси Општинске управе Косјерић, Туристичке организације Косјерић, Народне библиотеке „Сретен Марић“ Косјерић и Комуналног јавног предузећа „Елан“, су функционисали беспрекорно и дали свој максимум.

Према проценама медија и осталих репрезентативних узорака, у току три дана, колико је трајала манифестација 41. „Чобански дани“, иста је имала преко 20.000 посетилаца.

Велики допринос за јачање, ширење и омасовљење Манифестације, поред општине Косјерић, Туристичке организације Косјерић и Народне библиотеке „Сретен Марић“ Косјерић, несебично су дали: фирме Кепо д.о.о., Металфер д.о.о. и Global Agro fruits doo, браћа Арсенијевић – штрапари, браћа Лазић „STIHL“, Ловачко удружење Косјерић, и велики број спонзора, привредника и предузетника са територије општине Косјерић. Такође, једно велико хвала за медијску подршку и подизање квалитета господину Гвоздену Николићу.

На основу свега напред наведеног Организациони одбор манифестације 41. „Чобански дани“ једногласно је усвојио извештај о спроведеној манифестацији са ставом да је манифестација превазишла очекивања.

|  |
| --- |
| **Председник организационог одбора,**  **Жарко Ђокић** |
|  |